b'\n_START_ARTICLE_\nMo\xc5\xbenica\n_START_PARAGRAPH_\nMo\xc5\xbenica je potok in slikovita alpska dolina, ki le\xc5\xbei med Rombonom (2208 m) in Jerebico (2126 m). _NEWLINE_Dolina poteka v smeri severozahod-jugovzhod. Njen za\xc4\x8detek pri domu v Mo\xc5\xbenici le\xc5\xbei na nadmorski vi\xc5\xa1ini 793 m, sam zatrep doline pa \xc5\xa1e nekoliko vi\xc5\xa1je, in se kon\xc4\x8da pri soto\xc4\x8dju s Koritnico._NEWLINE_Potok Mo\xc5\xbenica (staro ime Nem\xc4\x8dlja) navdu\xc5\xa1uje s slikovitimi tolmuni, slapovi in koriti. Ob visokih vodah izvira na vi\xc5\xa1ini 974 m, ki pa je ve\xc4\x8dinoma suh in bi ga te\xc5\xbeko imenovali izvir. Stalo priteka na dan nekoliko pod domom v slikovitem kra\xc5\xa1kem izviru. Voda privre na dan izpod meli\xc5\xa1\xc4\x8da pod velikimi skalnimi balvani. Ob ve\xc4\x8djem de\xc5\xbeevju bruha iz strme skale, prerasle s temnozelenim mahom. Najprej so tu 4 m visoki slapi\xc4\x8di, nekoliko ni\xc5\xbeje pa \xc5\xa1e 8 m visok slap, ki mu nikoli ne zmanjka vode. V zgornjem toku je struga precej umirjena, ko nekje na sredini te\xc4\x8de skozi gornja korita ter pri tem ustvarja kar nekaj slapov, visokih 5 m. Struga spet postane bolj polo\xc5\xbena, dokler ne preide v spodnji, strmej\xc5\xa1i tok. Tu voda poka\xc5\xbee pravo mo\xc4\x8d, saj je izdolbla strme \xc5\xbelebove skozi katere dobesedno grmi, kot niz slapov nad 18 m visokim Velikim Mo\xc5\xbeni\xc5\xa1kim slapom. V spodnjem delu slapa pada pod naravno izdolbenim mostom. Nadalje te\xc4\x8de voda po spodnjih koritih, ki so globoka do 28 m, kjer ustvarja \xc5\xa1e nekaj manj\xc5\xa1ih 5m visokih slapov in sko\xc4\x8dnikov. Potok na svoji kratki poti v celoti premosti skoraj 250 m vi\xc5\xa1inske razlike._NEWLINE_V dolino se pride pe\xc5\xa1 iz dveh izhodi\xc5\xa1\xc4\x8d, obe pa le\xc5\xbeita ob cesti Bovec (Klu\xc5\xbee) - Log pod Mangrtom.'